แห่ลงทะเบียนตกงานรับ5พันทะลุ10ล้านคน
คนตกงานแห่ลงทะเบียนรับเงิน 5 พันบาท ทะลุ 10 ล้านคน
29 มี.ค. 2563

นายลวรณ แสงสนิท ผู้อำนวยการสำนักงานเศรษฐกิจการคลัง (สศค.) ในฐานะโฆษกกระทรวงการคลัง เปิดเผยว่า เมื่อเวลา 7.20 น. ของวันที่ 29 มี.ค. 2563 มีคนลงทะเบียนใน www.เราไม่ทิ้งกัน.com ทะลุ 10 ล้านคน เพื่อขอรับเงินช่วยเหลือจากการได้รับผลกระทบจากไวรัสโควิด-19 (COVID-19) จำนวน 5,000 บาท เป็นเวลา 3 เดือน
ทั้งนี้ ระบบจะตรวจสอบว่า ผู้ลงทะเบียนมีคุณสมบัติครบ 3 เงื่อนไขสำคัญ คือเป็นแรงงาน ไม่อยู่ในระบบประกันสังคมมาตรา 33 และได้รับผลกระทบจากโควิด-19 จริง โดยจะได้รับเงินภายใน 7 วันทำการ ผ่านบัญชีที่ได้ลงทะเบียนไว้
นายลวรณ กล่าวว่า การลงทะเบียนลงทะเบียนผ่านจุดพีคมาแล้ว เมื่อช่วงสี่ทุ่มถึงเที่ยงคืนของวันที่ 28 มี.ค. 2563 มีคนเข้ามาลงทะเบียน ชั่วโมงละกว่า 2 ล้านคน โดยเวลา 22.36 น มีผู้ลงทะเบียนได้ 5.3 ล้านคน เวลา 22.51 น. มีคนลงทะเบียนได้ 6 ล้าน และตอนเที่ยงคืนมีคนลงทะเบียนได้ 8.5 ล้านคนครับ
ส่วน 20 ล้านคนตอนแรกที่เข้ามาลงทะเบียน น่าจะมาจากกลุ่ม 10 ล้านคน ที่ลงทะเบียนไปแล้ว บางคนเห็นว่าระบบตอบสนองช้าเลยกดลงทะเบียนซ้ำไปอีกหลายครั้ง
สำหรับในวันที่ 29 มี.ค. 2563 เวลา 6.00 น. มีคนลงทะเบียนได้ 9.6 ล้านคน และมาทะลุ 10 ล้านคน เวลา 7.20 น.